**§1**

Selskapets navn er Asdal barnehage AS. Selskapet er et privat aksjeselskap.

**§2**

Selskapets forretningskontor er i Arendal kommune.

**§3**

**Selskapets formål og drift er vedtatt i egne retningslinjer som er angitt i 21 punkter nedenfor:**

***1. Generelt***

Barnehagen drives i samsvar med barnehageloven og fastsatte forskrifter og retningslinjer fra Kunnskapsdepartementet, rammeplan for barnehager, kommunale vedtak og planer for den enkelte barnehage.

***2. Eierforhold***

Asdal Barnehage AS eies av Solveig Woie Christiansen og Håvard Orlien. Barnehagen er godkjent for barn i alderen 0-6 år.

***3. Formål***

**Barnehageloven § 1. *Formål***

«Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

**§ 1a.*Særlig formål***

Eiere av private barnehager kan i vedtektene bestemme at verdiene i loven § 1 ikke skal forankres i den kristne og humanistiske arv og tradisjon.

Private barnehager og barnehager eiet eller drevet av menigheter innen Den norske kirke kan i vedtektene fastsette særlige bestemmelser om tros- eller livssynsformål.»

**Utvidet kristen formålsparagraf i Asdal barnehage**

Det vises til Barnehageloven §1a Særlige formål: «Private barnehager … kan i vedtektene fastsette særlige bestemmelser om tros- eller livssynsformål» Asdal barnehage har en kristen profil på barnehagen. Dette innebærer at barnehagen vektlegger de kristne grunnverdiene, noe som særlig kommer frem ved markering av de kristne høytidene, historier fra bibelen og kristne sanger som blir sunget i barnehagen.

***4. Opptaksmyndighet***

Barnehagen er en del av kommunens samordnet opptak.

Styrer i barnehagen sammen med eier foretar opptak i henhold til regler i barnehageloven

Søknad om barnehageplass skjer på elektronisk søknadsskjema på kommunens hjemmesider.

***5. Opptakskriterier***

Barnehagen tilbyr fortrinnsvis 100 % plass. Forøvrig vil følgende kriterier bli lagt til grunn i prioritert rekkefølge:

1. Barn med nedsatt funksjonsevne eller barn med vedtak etter lov om barneverntjenester §§4-12 og 4-4 annet og fjerde ledd har rett til prioritet ved opptak i barnehage. (Barnehageloven § 13)
2. Personalets barn
3. Søsken til barn som allerede har plass i barnehagen
4. Søkere som ønsker plass pga barnehagens særskilte profil
5. Øvrige søkere som ønsker plass i denne barnehagen

Under opptaket gjøres det en total vurdering med hensyn til gruppesammensetning og aldersfordeling.

***6. Opptakskrets***

Vi tilbyr først innbyggere i Arendal kommune plass. Barnehagen tar også inn barn fra andre kommuner.

***7. Opptaksperiode og oppsigelsesfrist***

Nytt barnehageår begynner 1. august.

Plass tildeles frem til 31.07 det året barnet fyller 6 år.

Oppsigelsesfristen er på 2 måneder. Det må betales for plassen til oppsigelsestiden er slutt. Hvis barnets plass sies opp etter 1. April, må det betales for plassen ut barnehageåret.

Det året barnet begynner på skolen skjer oppsigelse automatisk.

***8a. Foreldrebetaling***

Eier fastsetter foreldrebetaling. Barnehagen følger Stortingets regler for foreldrebetaling i barnehagen. Foreldrebetalingen har forfall den 1. i hver måned.

Det gis 30 % søskenmoderasjon for barn nummer 2 og 50 % søskenmoderasjon for barn nummer 3.

Det gis anledning til å søke om redusert foreldrebetaling for familier med lav inntekt. Elektronisk skjema finnes på www.arendal.kommune.no. Barnehagen tar kostpenger og betaling for bleier. (jmf. Forskrift om foreldrebetaling § 1,1.ledd). Fra den dagen kontrakten om barnehageplass blir undertegnet, trer reglene om foreldrebetaling i kraft. Det må betales fra den dato barnet får tilbud om plass og for det antall timer man har fått tilbud om, selv om barnet ikke bruker hele tilbudet. Det betales for 11 måneder pr. år. Juli måned er betalingsfri da alle barn skal har minst 4 uker ferie. Dersom foreldre/foresatte tar ut ferie/fri ellers i året gir ikke dette betalingsreduksjon.

Barnehagen er en fullkostbarnehage: Barna betaler kr 385,- pr mnd. og får servert all mat/drikke og frukt i barnehagen. Dette inkluderer frokost før kl. 8.15, varmmat/brødmat kl. 11 og brødmåltid/knekkebrød kl. 14. De ansatte betaler for mat på lik linje med barna. Betaling for mat graderes på lik linje med foreldrebetaling.

***8b. Oppsigelse/mislighold***

a. Barnets foresatte sier opp barnehageplassen skriftlig med 2 månedersvarsel.

b. Barnehageeier kan også si opp avtaleforholdet med 2 måneders varsel dersom:

1: Opptaksmyndigheten erfarer at plass er tildelt ut fra uriktige opplysninger gitt av foreldre/foresatte i søknaden

2: Foreldrebetalingen ikke er kommet inn innen den 10. i måneden etter forfall

***9. Åpningstider og ferier***

Asdal barnehage har åpent alle hverdager fra 06.30-16.30. Barnehagen har stengt 4 uker i juli/august måned (De tre siste ukene i juli, og den første uken i august), 5 planleggingsdager samt jule- og nyttårsaften. Barnehagen har ellers åpent i romjula og hverdagene i påsken. Onsdag før skjærtorsdag stenger barnehagen kl. 12.00.

***10. Barnehagens oppholdsareal***

Inne: Barnehagen er godkjent for 163 m2.

3,8 m2 for barn over 3 år, og 4,5 m2 pr barn under 3 år.

Ute: Uteområdet er ubegrenset, men innegjerdet område tilsvarer ca. 900 m2, samt lekeplass og skoleområde som nærmeste nabo. Vi bruker lysløype, akebakke og skogen aktivt i hverdagen.

Barnehagen er godkjent av Arendal kommune, barnehageansvarlig

***11. Helsetilsyn***

Barnehagen står under tilsyn av helsemyndighetene.

Barnas foreldre fyller ut «Erklæring om helsetilstand» for barn ved opptak. Barnehagenes personale har plikt til å gjennomgå tuberkulosekontroll i henhold til gjeldende regelverk.

***12. Barns og foreldres medvirkning***

12 a) Barn har rett til medvirkning. Barns synspunkter på barnehagens daglige virksomhet skal tillegges vekt i samsvar med dets alder og modenhet.

12b) Barnehagen har et foreldreråd som består av alle foreldrene. Foreldrerådet skal fremme deres fellesinteresser og bidra til at samarbeidet mellom barnehagen og foreldregruppen skaper et godt barnehagemiljø (§4)

12c) Barnehagen har et samarbeidsutvalg (SU) som består av representanter valgt blant foreldre og ansatte slik at hver gruppe er likt representert. Barnehagens eier kan delta etter eget ønske, men ikke med flere representanter enn hver av de andre gruppene. Barnehagens eier deltar i SU (§4)

***13. Forsikring og avtaler for personalet***

Barna er forsikret for oppholdstiden barna er i barnehagen. I tillegg har barnehagen lovbestemt personalforsikring.

Personalet har tariffavtale og pensjonsavtale gjennom PBL (Private barnehagers landsforbund)

***14. Internkontroll***

Det er utarbeidet en egen internkontroll for Asdal barnehage. Internkontrollen inneholder lover og forskrifter vedrørende internkontroll og egen sjekkliste.

**15. *Parkering***

To parkeringsplasser utenfor barnehagen er tilgjengelig og *skal* brukes av foreldre i hente/levere-situasjon. Dersom parkeringsplassene er opptatt, *skal* det parkeres på skoleplassen. Det er **ikke** tillatt å parkere langs veien til Madshaven. Personalet parkerer på skoleplassen.

***16. Bemanning og personalet***

Barnehagen tilfredsstiller kravene til pedagogisk bemanning som er hjemlet i barnehageloven og følger bemanningsnormen, i tillegg har barnehagen faste vikarer***.*** Barnehagen har egen styrer.

***17. Taushetsplikt***

Personalet har taushetsplikt i forhold til barnehageloven § 20

***18. Opplysningsplikt***

Personalet har opplysningsplikt i forhold til sosialtjenesten og barnevernet. (§ 21 og 22 i barnehageloven).

***19. Politiattest***

Den som skal arbeide i barnehagen må legge frem tilfredsstillende politiattest som viser om vedkommende er siktet, tiltalt eller dømt for seksuelle overgrep mot barn. (§ 19 i barnehageloven)

***20. Årsplan***

Årsplan for den pedagogiske delen av driften utarbeides for et år om gangen, fastsettes av samarbeidsutvalget og gis til foreldre og eier.

***21. Vedtektenes varighet og eventuelt endringer***

Vedtektene kan revideres ved endringer i lovverk, eierforhold eller godkjenningen. Endring av vedtekter skal legges frem for samarbeidsutvalget før de vedtas i generalforsamlingen.

**§4**

Selskapets aksjekapital er på 100 000,- fordelt på 100 aksjer pålydende kr 1000,-

**§5**

Selskapets ledelse består av styret med 2-4 medlemmer etter generalforsamlingens nærmere beslutning. Det kan velges personlige varamenn til styret.

**§6**

Selskapets firma tegnes av styrets medlemmer hver for seg.

**§7**

Den ordinære generalforsamling, som skal avholdes innen utgangen av juni måned, skal behandle:

1. Styrets årsberetning.

2. Fastsettelse av resultatregnskap og balanse.

3. Fastsettelse av eventuelt honorar til styret.

4. Anvendelse av overskudd eller dekning av underskudd i henhold til den fastsatte balanse, samt

utbetaling av utbytte.

5. Valg av styre.

6. Valg av revisor.

7. Andre saker som i henhold til lov eller vedtekter hører inn under generalforsamlingen.

**§8**

Enhver aksjeoverdragelse krever styrets samtykke. Eksisterende aksjonærer har forkjøpsrett ved omsetning av aksjer i selskapet til samme pris som beviselig kan oppnås på annet hold.

**§9**

Tvist mellom aksjonærene og selskapet og tvist mellom aksjonærene innbyrdes, som har sammenheng mellom deres rettigheter og plikter i selskapet, avgjøres ved voldgift.

Voldgiftsretten består av 3 medlemmer, som alle oppnevnes av lokal rettsinstans. Formannen skal være jurist. Voldgiftsretten treffer selv avgjørelse om hvem som skal betale omkostningene ved dens behandling og tilkjennelse av saksomkostninger til partene.

**§10**

For øvrig henvises til enhver tid til gjeldende aksjelovgivning.

Bjorbekk 01.09.2019

Solveig Woie Christiansen Håvard Orlien